**"אותלו", "ביקור הגברת הזקנה": מבחן מסכם בספרות, י"א3, 15 דצמבר 2011, אורית סוקר**

**שם התלמיד/ה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_-**

* **אותלו**

*הסבל הוא מרכיב מרכזי בטרגדיה. הסבר ממה נובע הסבל בטרגדיה של שקספיר שלמדת, ותאר כיצד הוא בא לידי ביטוי בשתי סצנות מהמחזה.*

**פתיחה המציגה את המחזה:** זמן (רנסאנס), מקום (ונציה וקפריסין), דמויות מרכזיות (שש הדמויות המרכזיות ותפקידיהן: אותלו, יגו, קסיו, דסדמונה, אמיליה, רודריגו), בעיה מרכזית (יגו מבקש לנקום באותלו על שלא מינה אותה למשנה, זומם לגרום לאותלו להאמין שדסדמונה וקסיו בוגדים בו) סיום (אותלו רוצח את דסדמונה, מגלה את טעותו הטראגית ומתאבד.
אפשר שחלק מהפרטים הנ"ל יופיעו בגוף התשובה.

**משפט טענה:** הסבל הוא מרכיב מרכזי בטרגדיה "אותלו". הוא נובע **מהמעשה המביש** **ומהטעות הטראגית** של הגיבור. בהמשך תשובתי אדגים את ביטויו של הסבל בשתי סצנות מהמחזה.

**גוף החיבור**

לפי דורותיאה קרוק, בטרגדיה הקלאסית ארבעה מרכיבים: **המעשה המביש**, **הסבל** הנובע ממנו, **ההכרה** **והאישור המחודש של הערכים**, או **הקתרזיס**.

המעשה המביש ב"אותלו" הוא **הבגידות**: בגידתו של יגו באותלו, של אותלו בדסדמונה ובקסיו. כתוצאה מהמעשה המביש סובלים הן הגיבור הראשי והן שאר הדמויות.

אותלו סובל **ייסורי קנאה**, כאשר הוא מאמין שאשתו בוגדת בו. הוא גורם סבל רב לאשתו כאשר הוא מתייחס אליה בגסות, מאשים אותה בפריצות, מקלל ואף מכה אותה, ולבסוף רוצח אותה. כל זאת בעוד הוא עצמו סובל עקב הסבל שהוא גורם לאשה האהובה עליו כל-כך. גם לאמיליה, אשתו של יגו ובת הלווייה של דסדמונה, נגרם סבל רב כאשר היא מגלה את דבר בגידתו של בעלה, והיא אף נרצחת על-ידו.

**דוגמאות לסצנות**: בכל דוגמה יש להדגיש את **הסבל**. יש לתאר **בפירוט מקסימלי**.

1. מערכה שלישית: לאחר שיגו זרע בליבו של אותלו את חשד הבגידה, אותלו סובל עקב אי יכולתו לדעת את האמת. הוא תופס את יגו, מאיים עליו ודורש הוכחה חותכת לכך שדסדמונה אכן בוגדת בו. יגו מביא בפניו שתי הוכחות: ראשית, הוא מספר שקסיו ישן לידו ובשנתו דיבר על אהבתו לדסדמונה ועל שנאתו לאותלו. שנית, הוא מספר שראה את **המטפחת** שנתן אותלו לדס' אצל קסיו. אותלו הסובל מקונן על כך שאבד לו הכל, ובמיוחד – יכולתו להיות חייל. הוא כורע ברך ונשבע לנקום בדס' ובקסיו. יגו כורע ברך על ידו ומצטרף אליו. זוהי **ברית השטנים**, הנובעת מסבלו של אותלו.
2. מערכה רביעית: יגו מתאר בפני אותלו את דס' וקסיו שוכבים ביחד במיטה. אותלו הסובל מדבר דברי הבל, מנבל את פיו, קצף זב מפיו ולבסוף הוא מתעלף מרוב ייסורים. יגו מספר לקסיו כי אותלו מתעלף כל הזמן, ומעליל עליו שהוא סובל **מאפילפסיה**.
3. עוד במערכה הרביעית: יגו מספר לאותלו כי קסיו מלגלג עליו ועל דסדמונה. הוא מנחה אותו להסתתר בעוד הוא משוחח עם קסיו על ביאנקה ומושך אותו בלשונו לזלזל בה. אותלו, אשר מאמין כי מדובר בדס', סובל ומתייסר עקב ההשפלה. בהמשך מופיעה ביאנקה ובידה המטפחת. אותלו מאמין כי קסיו זלזל בו ומסר את מטפחתו היקרה לזונה, וסובל עוד יותר. לאחר שהוא יוצא ממחבואו הוא משוחח עם יגו. הוא מבטא מצד אחד כעס איום על אשתו, ומצד שני – מקונן על מה שהוא עומד לאבד: יופייה, תכונותיה הנפלאות. "אהה, יגו, מה רב הכאב", הוא אומר.
4. מערכה רביעית: שליחים מונציה מגיעים ומביאים לאותלו איגרת מהדוכס. בעוד הוא קורא את האיגרת דסדמונה מדברת איתו. הוא מכנה אותה בכינויי גנאי ולבסוף **סוטר** לה, ללא כל הסבר. דסד' הפגועה עוזבת את המקום, מבלי שתבין מדוע פגע בה.
5. מערכה רביעית: דס' בחדרה, חשה שחייה עומדים להסתיים. היא מבקשת מאמיליה להציע את מיטתה בסדיני ליל כלולותיה, ואף מבקשת להיקבר בהם. היא שרה את **שיר** **הערבה** **הבוכייה**, אשר מספר על אשה נבגדת, שאהובה עזב אותה. דסדמונה סובלת עקב השינוי ביחסו של בעלה, אך היא ממשיכה לאהוב אותו ולהצהיר כי תהייה נאמנה לו לנצח.
6. מערכה חמישית: אותלו עומד לרצוח את דס'. לפני שהוא מעיר אותה הוא נושא **סולולוג** בו הוא מבכה אותה. הוא משווה אותה **לשושנה**, אשר אם תקטף – לא תוכל עוד לפרוח. הוא משווה אותה **לנר**, אותה הוא עומד לכבות. הוא מבטא כאב וסבל רב. בהמשך הוא מעיר את דסדמונה ומצווה עליה להתפלל לפני מותה. דס' מתחננת על נפשה, אך אותלו אינו מוותר וחונק אותה בעזרת הכרית.
7. מערכה חמישית: אמיליה חושפת את פשעיו של בעלה. היא מקללת את אותלו ומקוננת על גורלה של דס'. היא מתייצבת מול בעלה ומאשימה אותו באומץ רב בסבל הרב שגרם לגבירתה. יגו מצווה עליה לשתוק, אך היא מסרבת. לבסוף הוא **דוקר אותה בגבה** בחרב ובורח. אמיליה האומללה מבקשת שישכיבו אותה ליד דסדמונה, ואז היא מתה.
8. מערכה חמישית: אותלו יודע עכשיו את כל האמת. חרבו נלקחה ממנו והוא אמור להישלח לונציה ולהישפט שם. הוא מקונן על גורלו הנורא, על טיפשותו ועל טעותו, וכן על הסבל שגרם לדס'. ברגעיו האחרונים הוא מתעלה, שולף את **החרב הספרדית שחושלה במי קרח,** מבקש שיזכרו גם את גבורותיו ונועץ את החרב בליבו. כך הוא מביא על עצמו את מותו.

**סיכום:** חייו של אותלו היו מלאים ייסורים. בכוח עצמו הצליח לעלות מעבדות למעמדו הרם. הוא נפל קרבן לבגידתו של יגו ולקנאה, ובמו ידיו הרס את חייו. הטעות הטרגית שלו, בחירתו להאמין ביגו, עולה לו בסבל רב. לאחר שהוא מכיר בטעותו הוא שם קץ לסבלו. **הסדר שב על כנו** ואנו, הצופים, חווים **קתרזיס**.